Ramaphosa fokus op krag, water en vervoer(Foto: Presidency/SouthAfrica/Twitter) Pres. Cyril Ramaphosa het Donderdag tydens sy staatsrede gesê die regering se mees onmiddellike prioriteit is om energiesekerheid te herstel, wat jare gelede reeds in ’n diepgaande krisis gedompel is en waarvoor daar nie ’n maklike oplossing is nie. Die staatsrede is vir byna ’n uur lank vertraag weens EFF-lede wat die verrigtinge ontwrig het deur die podium te bestorm. Polisielede en veiligheidswagte is ontplooi om hierdie lede uit die saal te begelei. Ramaphosa se toespraak het op praktiese stappe gefokus om die kragkapasiteit wat nie gevestig is nie, die skade wat aan kragsentrales aangerig is, die gebrek aan instandhouding en die gevolge van staatskaping op staatsinstellings aan te raak. (Foto: Parliament of RSA/Twitter) Een van dié stappe is die instel van ’n ramptoestand, wat volgens Ramaphosa sal toesien dat alle aanbevelings toegepas word. ’n Wysigingswetsontwerp op Elektrisiteitsregulering sal ook later vanjaar ter tafel gelê word om die energiesektor as ’n mededingende elektrisiteitsmark te vestig. Tydens die staatsrede het Ramaphosa gesê die regering het die afgelope ses maande reeds groot vordering gemaak met die inwerkingstelling van die elektrisiteitsaksieplan, wat sal toesien dat beurtkrag binne die volgende 18 maande heeltemal afgeskaf word. Die regering sal inwoners en kleinsakeondernemings ook help om sonpanele aan te skaf om te help krag opwek. Die besonderhede hieroor sal deur die minister van finansies tydens die begrotingsrede later vandeesmaand uiteengesit word. Oor Eskom se skuldlas van R400 miljard is die Nasionale Tesourie ook besig om ’n oplossing te finaliseer. Die regering onderneem ook om Eskom te ondersteun om bykomende finansiering te verkry vir die aankoop van diesel vir die res van die finansiële jaar. Spoornetwerk (Foto: Presidency/SouthAfrica/Twitter) Ramaphosa sê om die jarelange onderbelegging, gebrek aan onderhoud, misdadige aktiwiteite en ondoeltreffendheid van die spoornetwerk aan te pak, het die regering verlede jaar die Nasionale Spoorbeleid aanvaar. Dit sluit in die modernisering en hervorming van die spoorsektor. “Ons werk hard om ’n Transnet-padkaart te ontwikkel wat ons beleidsverpligtinge, waaronder die herstrukturering van Transnet Spooragentskap, in werklikheid om te skep. “Transnet sal oor die volgende paar maande privaat vennote nader vir aanbiedings vir die Durban- en Ngqurahawe en vennootskappe moet teen Oktober 2023 ingestel wees. “Daar was groot sukses met die herposisionering van die Port Elizabeth-motorterminale, wat sy kapasiteit meer as verdubbel het en reeds ’n toename in uitvoer gesien het.” Transnet rehabiliteer ook sy stukkende lokomotiewe en brei sy vloot uit, terwyl Prasa sy pendelspoorlyne herstruktureer. Water Ramaphosa sê om watersekerheid nou en in die toekoms te verseker, sal die departement van water en sanitasie die proses lei om in groot infrastruktuurprojekte oor die hele land te belê. “Nadat dit vir etlike jare vertraag is, sal volskaalse bouwerk van die Lesotho-hoogland se Fase Twee-projek vanjaar ’n aanvang neem. Die Lesotho Hoogland-projek is van kritieke belang om die sekuriteit van watervoorsiening aan Gauteng, Vrystaat, Mpumalanga, Noordwes en Noord-Kaap te vestig. “Etlike dekades nadat dit die eerste keer voorgestel is, sal die eerste fase van die Umzimvubu-waterprojek in die volgende boekjaar begin. Hierdie fase, wat die bou van die Ntabelangadam, besproeiingsinfrastruktuur en die verspreiding van water aan gemeenskappe behels, sal deur die regering gefinansier word. Die volgende fase sal die bou van die Lilanedam wees wat ’n hidrokragstasie sal insluit.” Ramaphosa het gesê groot projekte om die kapasiteit van die Clanwilliam-, Hazelmere- en Tzaneendam te verhoog, sal die voorsiening van water aan die Weskus, eThekwini en die oostelike dele van Limpopo verbeter. Paaie Die Suid-Afrikaanse Nasionale Padagentskap (Sanral) het padboukontrakte ter waarde van R18 miljard oor die afgelope drie maande toegeken. Die konstruksie van die Msikaba- en Mtentubrug sal gevolglik voltooi word, wat reis in die Oos-Kaap sal vergemaklik. Altesaam 24 brûe in KwaZulu-Natal is tans onder konstruksie en terreinvoorbereiding word vir ’n verdere 24 brûe gemaak. Verdere hoogtepunte sluit in: Lees die volledige staatsrede hier.